钦定古今图书集成/明伦汇编/官常典/第181卷 > 君牙
## 钦定古今图书集成/明伦汇编/官常典/第181卷 > 君牙

按《书经君牙》：“王若曰：‘呜呼，君牙，惟乃祖乃父，世笃忠
贞，服劳王家，厥有成绩，纪于太常。惟予小子，嗣守文、
武、成、康遗绪。亦惟先正之臣，克左右乱四方。心之忧
危，若蹈虎尾，涉于春冰。今命尔予翼，作股肱，心，膂缵
乃旧服，无忝祖考，弘敷五典，式和民则。尔身克正，罔
敢弗正；民心罔中，惟尔之中。夏暑雨，小民惟曰怨咨；
冬祁寒，小民亦惟曰怨咨。厥惟艰哉！思其艰以图其
易，民乃宁。呜呼！丕显哉，文王谟；丕承哉，武王烈！启佑
我后人，咸以正罔缺。尔惟敬明乃训，用奉若于先王，
对扬文武之光，命，追配于前人’。”王若曰：“君牙！乃惟由
先正旧典，时式，民之治乱在兹。率乃祖考之攸行，昭
乃辟之有乂。”　按《序》，穆王命君牙为周大司徒，作《君
牙》。